Meddelelse i henhold til artikel 5 i Rådets forordning (EØF) nr. 3975/87 af 14. december 1987 vedrørende sag IV/37.749 - Austrian Airlines Österreichische Luftverkehrs AG og Scandinavian Airlines System

(2000/C 193/06)

(EØS-relevant tekst)

I. DEN AF SCANDINAVIAN AIRLINES SYSTEM (SAS) OG AUSTRIAN AIRLINES (AUA) INDGIVNE ANSØGNING

Den 30. december 1999 anmeldte Austrian Airlines og Scandinavian Airlines System en samarbejdsaftale i henhold til artikel 5 i Rådets forordning (EØF) nr. 3975/87 med henblik på en beslutning om anvendelsen af artikel 81, stk. 3, i EF-traktaten og artikel 53, stk. 3, i EØS-aftalen på den forbindelse, der er indgået mellem dem.

II. AFTALENS BESTEMMELSER

Samarbejdsaftalen og dens gennemførelsesaftaler betragtes af Austrian Airlines Group som et skridt på vejen til tiltrædelse af Star-alliancen. Parterne satser på at samarbejde på flere områder såsom alment anvendte servicestandarder, netværkssamarbejde, etablering af et fælles trafiksystem, flyvninger med fælles rutenummer, billetpriser og særlige rabatordninger, markedsføring og salg, "frequent flyer"-program, lufthavnsfaciliteter, fragtydelser og andre områder, hvor begge parter har en gensidig interesse.

Det verdensomspændende samarbejde indebærer en fælles planlægning af fartplaner med henblik på at maksimere fødelinjerne til hub airports, koordinering af prisfastsættelsespolitik, ruteprogrammer og kapacitet. Tjenesteydelserne skal leveres på lige vilkår til passagerer på flyvninger med fælles rutenummer eller Joint Traffic System (JTS) flyvninger. Det mest vidtrækkende samarbejde er aftalt vedrørende trafikken mellem Østrig og de nordiske lande (Norge, Sverige og Danmark). JTS finder anvendelse på alle lufttransportydelser mellem Østrig og de nordiske lande, hvor parterne deler overskud og tab. En hvilken som helst JTS-flyvning skal udføres som flyvning med fælles rutenummer.

III. ÅRSAGER TIL FRITAGELSE

Parterne har anført følgende argumenter til fordel for anvendelsen af artikel 81, stk. 3:

1. Forbedringer af luftfartsydelserne og fremme af den økonomiske udvikling

I henhold til parternes udsagn supplerer deres netværk i det store og hele hinanden, bortset fra markedet for lufttransport mellem Østrig og de nordiske lande. Ved at integrere deres netværk forventer parterne at skabe et mere omfattende europæisk netværk, som bl.a. vil føre til en nærmere tilknytning til de østeuropæiske lande. Kombinationen af begge netværk vil skabe nye forbindelser, der sandsynligvis vil medføre en øget efterspørgsel. Gennem en samordning af deres netværk forventer de at forbedre produktion og distribution af deres flyvninger og ground service med hensyn til en mere effektiv anvendelse af de kombinerede ressourcer.

Parterne anfører, at samarbejdsaftalen vil føre til omkostningsreduktioner, ved at de tiltrækker flere passagerer og dermed opnår stordriftsfordele, bedre tilrettelæggelse af distributionssystemer og groundservice og fælles udvikling af omkostningsintensive produktions- og distributionsmetoder.

2. Forbrugerne sikres en rimelig andel af fordelen herved

Parterne hævder, at forbrugerne vil drage fordel af etableringen af et mere omfattende netværk, ved at de får adgang til en lang række forbedrede servicetilbud. Der kan forventes en forbedret service gennem en bedre koordinering af fartplanerne, et øget antal flyvninger og tilslutningsforbindelser, kortere ventetider, intet behov for at bevæge sig fra en terminal til en anden, harmoniserede servicestandarder i flyene og med hensyn til ground handling. Omkostningsreduktioner vil føre til lavere billetpriser. Parterne anfører også, at forbrugerne indirekte vil drage fordel af en mere miljøvenlig udnyttelse af ressourcerne som følge af samarbejdet.

3. Samarbejdsaftalen pålægger ikke parterne begrænsninger, som ikke er nødvendige for at nå disse mål

I henhold til parternes udsagn forudsætter etableringen af et større europæisk netværk et intensivt samarbejde mellem de to luftfartsselskaber. Formålet med aftalen: at fungere som et samlet integreret netværk, ville ikke kunne opfyldes, hvis parterne fastholdt evnen til at konkurrere om trafikken mellem Østrig og de nordiske lande. De forventede omkostningsreduktioner kræver en omfattende forening af materiel og menneskelige og finansielle ressourcer. I henhold til parterne ville flyvninger med fælles rutenummer eller en interlining-aftale ikke i sig selv være tilstrækkelig til at opnå så store økonomiske fordele, eftersom dette ikke ville give mulighed for at optimere anvendelsen af flyene og dermed fartplanerne.

4. Samarbejdsaftalen giver ikke parterne mulighed for at udelukke konkurrencen for en væsentlig del af markedet

Parterne har fremført, at de strukturelle virkninger af samarbejdsaftaler er begrænsede, som følge af den beskedne overlapning mellem de to parters netværk, betydningen af tilslutningspassagerer og den nuværende og potentielle konkurrence. De påstår, at de ikke er i stand til at udelukke konkurrencen inden for en væsentlig del af trafikken mellem Østrig og de nordiske lande eller af trafikken til tredjelande. Tværtimod vil samarbejdsaftalen føre til en øget konkurrence mellem de forskellige alliancer. Ved at forbedre deres udbud af transportydelser og deres evne til at tilpasse priserne på en samordnet måde vil parterne tvinge andre alliancer til at foretage lignende forbedringer for at kunne fastholde deres kunder.

IV. KONKLUSIONER

Kommissionen konstaterer ud fra det første indtryk, at den pågældende aftale opfylder de krav, der stilles i EF-traktatens artikel 81, stk. 1, men den har ikke taget stilling til, om artikel 81, stk. 3, finder anvendelse. I overensstemmelse med artikel 5 i forordning (EØF) nr. 3975/87 opfordrer Kommissionen de interesserede parter til at fremsætte deres bemærkninger om samarbejdsaftalen mellem AUA og SAS inden for en frist på 30 dage efter offentliggørelsen af denne meddelelse og stile dem til: Europa-Kommissionen Generaldirektoratet for Konkurrence att. Oliver Stehmann Kontor IV/D2 Kontoradresse C 100 - 6/134

Rue de la Loi/Wetstraat 200

B - 1049 Bruxelles/Brussel fax (32-2) 296 29 11 e-post: Oliver.Stehmann@cec.eu.int